เร่งออกกฎคุมบิ๊กสหกรณ์
กรมส่งเสริมสหกรณ์ เปิดรับฟังความคิดพร้อมปรับแก้ร่าง พ.รบ.กำกับดูแลการเงินขนาดใหญ่ เร่งออกกฎหมายภายในปีนี้
17 มี.ค. 2561

กรมส่งเสริมสหกรณ์ เปิดรับฟังความคิดพร้อมปรับแก้ร่าง พ.รบ.กำกับดูแลการเงินขนาดใหญ่ เร่งออกกฎหมายภายในปีนี้นายวิศิษฐ์ ศรีสุวรรณ์ รองอธิบดีกรมส่งเสริมสหกรณ์ เปิดเผยถึงผลการประชุมรับฟังความคิดเห็นร่างพระราชบัญญัติคณะกรรมการกำกับกิจการสหกรณ์ภาคการเงินขนาดใหญ่ พ.ศ. ... จากสหกรณ์ออมทรพย์และสหกรณ์เครดิตยูเนี่ยน รายใหญ่ที่มีสินทรัพย์เกิน 5,000 ล้านบาท ได้มีข้อเสนอไม่เห็นด้วยที่จะให้สหกรณ์การเงินขนาดใหญ่นำส่งเงินเพื่อเป็นทุนสำนักงานตามอัตราที่กำหนดในพระราชกฤษฎีกา แต่ไม่เกิน 1% ของกำไรสุทธิ เพื่อนำมาเป็นค่าใช้จ่ายของสำนักงานคณะกรรมการกำกับฯ ที่จะตั้งขึ้นมาตามร่างกฎหมายฉบับนี้ และเสนอว่าจะให้ใช้เงินอุดหนุนจากรัฐบาล ซึ่งนำไปหารือกับสำนักงบประมาณพิจารณาก่อนว่าจะสามารถเป็นไปได้หรือไม่นอกจากนี้ สหกรณ์เสนอให้เปลี่ยนชื่อร่างกฎหมายนี้โดยใช้ชื่อว่าร่าง พ.ร.บ.คณะกรรมการกำกับสหกรณ์ออมทรัพย์และเครดิตยูเนี่ยน รวมถึงเปลี่ยนชื่อคณะกรรมการกำกับกิจการสหกรณ์ภาคการเงินขนาดใหญ่ เป็นคณะกรรมการกำกับและส่งเสริมสหกรณ์ออมทรัพย์และสหกรณ์เครดิตยูเนี่ยน เพื่อให้มีความชัดเจน รวมทั้งเสนอให้มีการเพิ่มสัดส่วนผู้ทรงคุณวุฒิด้านสหกรณ์เป็นคณะกรรมการกำกับฯ ให้มากขึ้น และเสนอให้สหกรณ์ออมทรัพย์และสหกรณ์เครดิตยูเนี่ยนทั้งหมดไปอยู่ภายใต้กฎหมายในการกำกับดูแลเดียวกัน ซึ่งประเด็นนี้คงไม่น่าจะเป็นไปได้เพราะองค์กรดังกล่าวมีบุคลากรไม่เพียงพอที่จะดูแลสหกรณ์ทั้งหมดได้สำหรับโครงสร้างของหน่วยงานที่จะตั้งใหม่เพื่อมากำกับดูแลสหกรณ์ตามร่าง พ.ร.บ.ยังคงอยู่ภายใต้กระทรวงเกษตรและสหกรณ์ และมี รมว.เกษตรและสหกรณ์ทำหน้าที่เป็นผู้รักษาการ ขณะที่กรมส่งเสริมสหกรณ์ยังคงทำหน้าที่รับจดทะเบียนสหกรณ์ และกรมตรวจบัญชีสหกรณ์ดูแลเรื่องการจัดทำระบบบัญชีของสหกรณ์ตามภารกิจเดิม ขณะนี้ได้มีการจัดตั้งคณะทำงานเพื่อร่วมพิจารณาปรับปรุงร่าง พ.ร.บ.ฉบับนี้ คาดว่าจะใช้ 3 เดือน และจะเร่งให้ พ.ร.บ.ฉบับนี้ออกมาใช้ได้ภายในปี 2561ทั้งนี้ สหกรณ์ออมทรัพย์ขนาดใหญ่ ต้องการที่จะนำเงินไปลงทุนธุรกิจอย่างอื่นเพิ่มขึ้น แต่ยังติดขัดกับกฎหมายของสหกรณ์ฉบับปัจจุบัน เมื่อมีการออก พ.ร.บ.กำกับดูแลสหกรณ์การเงินขนาดใหญ่ออกมาใช้ จะเป็นการเปิดโอกาสให้สามารถนำเงินไปลงทุนในธุรกิจอื่นๆ ได้ และสิ่งสำคัญคือการลงทุนและพัฒนาด้านธุรกรรมทางการเงินในยุคดิจิทัล และเกิดประสิทธิภาพสูงสุด